TIVda vatandoshlar bilan to‘g‘ridan-to‘g‘ri muloqot yakunlari ko‘rib chiqildi. Ayrim muammolarni hal qilish uchun hujjatlarga o‘zgartirish kiritish talab etilishi aytildi

6-iyul kuni tashqi ishlar vaziri Abdulaziz Komilov vatandoshlar bilan bo‘lib o‘tgan to‘g‘ridan-to‘g‘ri muloqot yakunlariga bag‘ishlangan ishchi yig‘ilish o‘tkazdi. Bu haqda TIV matbuot xizmati xabar bermoqda.

Qariyb uch soat mobaynida “O‘zbekiston” va MY5 telekanallari orqali to‘g‘ridan-to‘g‘ri efirda O‘zbekiston fuqarolari hayotining turli jabhalariga doir, shuningdek, xalqaro siyosatning dolzarb mavzulariga oid 39 savolga javob berildi.
TIVda bo‘lib o‘tgan majlisda to‘g‘ridan-to‘g‘ri muloqot manzillariga kelib tushgan barcha murojaatlarni boshqa hukumat organlari bilan hamkorlikda darhol ko‘rib chiqish bo‘yicha aniq topshiriqlar berildi. Hech bir xat, hech bir savol e’tiborsiz qolmasligi zarurligi ta’kidlandi.
“Shu bilan birga unutmaslik kerakki, ayrim muammolarni hal qilish uchun tegishli normativ-huquqiy hujjatlarga o‘zgartirish kiritish talab etiladi”, — deyiladi xabarda.